REPUBLIKA SRBIJA

NARODNA SKUPŠTINA

Odbor za finansije, republički budžet

 i kontrolu trošenja javnih sredstava

11 Broj: 06-2/245-21

15. jun 2021. godine

Beograd

**ZAPISNIK**

**33. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 15. JUNA 2021. GODINE, U ARANĐELOVCU**

Sednica je počela u 10,30 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Nikola Jolović, Sonja Vlahović, Goran Kovačević, Boban Birmančević, Bratimir Vasiljević, Ana Čarapić, Zoltan Pek i Milorad Mijatović.

Sednici prisustvovali su zamenici članova Odbora: Andrijana Pupovac, Janko Langura i Mihailo Jokić.

Sednici nisu prisustvovali članovi Odbora: Zoran Bojanić, Dušan Bajatović, Ljiljana Kuzmanović Vujaković i Vojislav Vujić, kao ni zamenici članova.

Sednici prisustvuje narodni poslanik Vladan Glišić.

 Sednici Odbora prisustvuju:

**Predstavnici Opštine Aranđelovac:**

Bojan Radović, predsednik Opštine

Marina Ivanović, načelnik Odeljenja

Mirjana Nikić, interni revizor

Milan Jaćimović, direktor JKP „Bukulja“

Nina Jeličić, direktor Zdravstvenog centra Aranđelovac

Slobodan Prodanović, direktor Specijalne bolcice „Bukovička banja“

**Predstavnici Državne revizorske institucije**:

Duško Pejović, predsednik Institucije

Ljiljana Dimitrijević, član Saveta

Stojanka Milovanović, vrhovni državni revizor

Dragan Golubović, vrhovni državni revizor

Mirjana Gačević, ovlašćeni državni revizor

Iva Vasilić Miljić, načelnik Službe

**Predstavnici Transparentnosti Srbija:**

Nemanja Nenadić

Miloš Đorđević

Na predlog predsednika, Odbor je jednoglasno (12 glasova za) utvrdio predloženi dnevni:

**D n e v n i   r e d :**

1. Predstavljanje Izveštaja o reviziji pravilnosti poslovanja Opštine Aranđelovac za 2017. godinu u delu koji se odnosi na preuzimanje obaveza iznad odobrenih aproprijacija, sprovođenje postupaka javnih nabavki i rashode za zaposlene, i:

- Izveštaja o reviziji pravilnosti poslovanja Javnog komunalnog preduzeća Bukulja, Aranđelovac za 2018. godinu u delu koji se odnosi na obračun i isplatu zarada, naknada zarada i ostalih ličnih rashoda, javne nabavke i potraživanja;

- Izveštaja o reviziji pravilnosti poslovanja Specijalne bolnice za rehabilitaciju „Bukovička banja“ Aranđelovac, u delu koji se odnosi na uvećanje plata zaposlenih od 1. januara do 31. decembra 2019. godine i javne nabavke u periodu od 1. januara 2018. godine do 31. decembra 2019. godine;

- Izveštaja o reviziji finansijskih izveštaja Zdravstvenog centra Aranđelovac za 2019. godinu.

1. Razmatranje Izveštaja Pododbora za razmatranje izveštaja o obavljenim revizijama Državne revizorske institucije o razmatranju sektorskih izveštaja- Sektor broj 2 i Sektor broj 4 Državne revizorske institucije, sa predlogom zaključka;

3. Razmatranje Izveštaja o radu Državne revizorske institucije za 2020. godinu.

 Pre prelaska na rad po utvrđenom dnevnom redu Odbor je jednoglasno (sa dvanaest glasova ,,za,,) usvojio zapisnike sa 30, 31. i 32. sednice Odbora.

Sednicu Odbora otvorila je dr Aleksandra Tomić, predsednik Odbora.

Predsednik opštine Arađelovac izrazio je zadovoljstvo što se sednica Odbora van sedišta održava u njihovom gradu; rekao je da se korektivnim merama koje je predložila DRI nakon izvršene revizije umnogome unapređuje rad lokalne samouprave, kao i to da je u njihovoj opštini formirana interna revizija, a postupak uvođenja finansijske unutrašnje kontrole privodi se kraju

**1.tačka dnevnog reda**: Predstavljanje Izveštaja o reviziji pravilnosti poslovanja Opštine Aranđelovac za 2017. godinu u delu koji se odnosi na preuzimanje obaveza iznad odobrenih aproprijacija, sprovođenje postupaka javnih nabavki i rashode za zaposlene; Izveštaja o reviziji pravilnosti poslovanja Javnog komunalnog preduzeća Bukulja, Aranđelovac za 2018. godinu u delu koji se odnosi na obračun i isplatu zarada, naknada zarada i ostalih ličnih rashoda, javne nabavke i potraživanja; Izveštaja o reviziji pravilnosti poslovanja Specijalne bolnice za rehabilitaciju „Bukovička banja“ Aranđelovac, u delu koji se odnosi na uvećanje plata zaposlenih od 1. januara do 31. decembra 2019. godine i javne nabavke u periodu od 1. januara 2018. godine do 31. decembra 2019. godine; Izveštaja o reviziji finansijskih izveštaja Zdravstvenog centra Aranđelovac za 2019. godinu.

Predsednik Institucije predstavio je rezultate izvršenih revizija kod navedenih revidiranih subjekata i u sumarnom zaključku o utvrđenim nepravilnostima izdvojio je kao najveće greške, koje se stalno ponavljaju: preuzete obaveze iznad odobrenih aproprijacija, javne nabavke sprovedene mimo propisanog zakonskog postupka, rashodi za zaposlene, posebno plate, isplaćene bez pravnog osnova. Zbog toga je Državna revizorska institucija, po završenoj reviziji navedenih revidiranih subjekata, utvrdila odgovarajuće preporuke za otklanjanje utvrđenih nedostataka. Državna revizorska institucija konstatovala je da su revidirani subjekti još u samom postupku revizije DRI preduzimali mere za otklanjanje nepravilnosti kako se one više ne bi ponovile, te da su gotovo sve nepravilnosti u ostavljenim zakonskim rokovima od 30 i 90 dana posle završene revizije u potpunosti otklonjene. Državna revizorska institucija odazivne izveštaje ocenila je kao verodostojne, a poslerevizioni izveštaji DRI su zadovoljavajući.

U nastavku, u diskusiji su učestvovali članovi i zamenici članova Odbora. Mihailo Jokić je postavio pitanje odgovornosti odgovornih lica za utvrđene nepravilnosti, te da li postoji mogućnost da se više potrošena sredstva vrati u budžet. Pejović je odgovorio da su protiv svih odgovornih lica podnete prekršajne, odnosno prijave za privredni prestup ali da je samo budžetska inspekcija nadležna da naloži vraćanje sredstava u budžet. Što se tiče nadležnosti DRI, zakonom je propisano da izveštaje o reviziji DRI dostavlja revidiranom subjektu i Narodnoj skupštini, kao i da DRI svaki izveštaj o reviziji objavljuje na sajtu DRI, te ga tako stavlja na uvid i državnim organima i najširoj javnosti. Takođe je rekao da ministar mora da odredi okvir za pravna lica kako će da iskoriste sopstvene prihode imajući u vidu da se ovaj prihod stiče korišćenjem javne imovine i da se taj trošak mora nadoknaditi (posebno je neuređena praksa u visokoškolskim ustanovama). Goran Kovačević smatra da sopstvena sredstva u fiskalnom sistemu ne bi trebalo da postoje jer pogoduju monopolskom položaju tih institucija na tržištu i čine parafiskalni prihod; takva sredstva neretko umesto za unapređenje nastave završavaju kao lična sredstva zaposlenih. Mihailo Jokić je izrazio rezervu prema stavu o oduzimanju prava na sopstvene prihode jer smatra da pojedine ustanove, kao što su na primer srednje škole, realno mogu da ostvaruju sopstveni prihod Aleksandra Tomić je predložila da se upravo o tome pripremi revizija svrsishodnosti, a Pejović je povodom ove diskusije obavestio prisutne da je DRI uputila o tome dopis nadležnim organima u Vladi, te da će isti dopis biti prosleđen i Odboru jer ova tema zahteva posebnu raspravu.

U nastavku održana je **4. sednica Pododbora** za razmatranje izveštaja o obavljenim revizijama DRI. Sednici Pododbora prisustvuju predsednik dr Milorad Mijatović i članovi odnosno zamenici članova Pododbora: Veroljub Arsić, Zoltan Pek, Goran Kovačević i Mihailo Jokić.. Na predlog predsednika, članovi Pododbora jednoglasno su (5 glasova za) utvrdili sledeći

**Dnevni red**

**Razmatranje sektorskih izveštaja Državne revizorske institucije- Izveštaji Sektora broj 2 za 2021. godinu i Izveštaji Sektora broj 4 za 2021. godinu**

Stojanka Milovanović, vrhovni državni revizor, predstavila je izveštaje o reviziji u nadležnosti Sektora 2 Državne revizorske institucije (sredstva budžeta). Revidirano je više od 130 subjekata; dato je 943 preporuka za otklanjanje uočenih nepravilnosti u oblastima finansijskog izveštavanja, pravilnosti poslovanja, svrsishodnosti, odazivnih izveštaja i poslerevizionih izveštaja. Većina revidiranih subjekata postupila je po preporukama DRI , a ostvarene uštede na osnovu nalaza DRI iznose više od jedne milijarde dinara. Subjekti revizije bili su: ministarstva, indirektni korisnici budžetskih sredstava, AP, jedinice lokalne samouprave i javna preduzeća čiji je osnivač JLS. Dato je 17 pozitivnih mišljenja, 59 mišljenja sa rezervom i 2 negativna mišljenja. Konstatovano je da polovina revidiranih subjekata nije na odgovarajući način uspostavila internu reviziju. Utvrđeno je takođe da su pogrešno iskazani prihodi i primanja u iznosu od 8 milijardi dinara, kao i rashodi u iznosu od 10, 8 milijardi dinara. te nepravilnosti u iskazivanju rezultata poslovanja od 10,2 miliona dinara. U oblasti pravilnosti poslovanja kontrolisane su javne nabavkeza 2018. i 2019. godinu i rashodi za zaposlene u 2019. godini. U jedinicama lokalnih samouprava i njihovim javnim preduzećima utvrđene su brojne nepravilnosti: više isplaćene plate i druge isplate bez pravnog osnova, u iznosu od 146,3miliona dinara. Nepravilnosti prilikom sprovođenja javnih nabavki utvrđene su u iznosu od 1.633.8 miliona dinara. Sprovedene su četiri revizije svrsishodnosti: Upravljanje plastičnim otpadom, Funkcionisanje gradskog i prigradskog prevoza putnika, Efikasnost naplate izvornih prihoda u JLS, Podsticaji merama ruralnog razvoja. Utvrđeno je da nadležni organi nisu uspostavili odgovarajući zakonski i planski okvir za efikasno upravljanje otpadom, kao i da nisu pratili rezultate sprovedenih mera upravljanja. U drugom izveštaju utvrđeno je da gradskim i prigradskim prevozom putnika nije zadovoljna trćina građana, a da gotovo milion stanovnika nema organizovan prevoz; potrebna je strategija, kao i uređena merila za obavljanje ove komunalne delatnosti i veće angažovanje lokalnih vlasti. U pogledu efikasnosti naplate izvornih prihoda JLS, konstatovano je da nije ažurirana evidencija obveznika, te ni adekvatna kontrola, zbog čega je iznos nenaplaćenih izvornih prihoda u 107 JLS, u periodu 2017-2019. godina, 9,6 milijardi dinara. U četvrtoj reviziji utvrđeno je da da nadležni organi putem aktuelnih podsticajnih mera nisu uspeli da obezbede razvojne ciljeve ruralnog razvoja.

U ovom sektoru, podneto je 113 prijava protiv 210 odgovornih lica.

Dragan Golubović, vrhovni državni revizor, predstavio je izveštaje o reviziji u nadležnosti Sektora 4 ( JLS, javna preduzeća i dr.) Državne revizorske institucije. Izrađeno je ukupno 87 revizionih izveštaja; dato je 360 preporuka za otklanjanje uočenih nepravilnosti, a na osnovu preduzetih mera revidiranih subjekata da takvih nepravilnosti više ne bude Državna revizorska institucija ocenila je da su odazivni izveštaji zadovoljavajući, te da nema teških kršenja pravilnosti poslovanja. Podneta su 4 zahteva za pokretanje prekršajnog postupka protiv 8 odgovornih lica, 6 prijava za privredne prestupe protiv 52 odgovorna lica i 5 informacija nadležnim državnim organima.Sprovedene su sledeće revizije svrsishodnosti: Pošumljavanje u Republici Srbiji, Upravljanje bezbednosnim rizicima na prelazima preko pruge, Efikasnost sistema energetskog menadžmenta u javnom sektoru. U svim navedenim oblastima konstatovana su brojna odstupanja od utvrđenih normativnih pravila i strategija razvoja, nepostojanje akcionih planova, kao ni efikasan nadzorod od strane nadležnih državnih organa i javnih preduzeća. Najveće nepravilnosti u revizijama pravilnosti poslovanja utvrđene su u oblasi javnih nabavki jer nije sproveden postupak koji je propisan zakonom.

 U raspravi povodom prezentovanih sektorskih izveštaja učestvovali su članovi i zamenici članova Odbora. Goran Kovačević je rekao da je potrebna edukacija lica koja se na državnom i lokalnom nivou bave javnim nabakama s obzirom da se nepravilnosti ni posle donošenja novog zakona nisu smanjile; isto važi i za druge oblasti, kao što je naplata izvornih opštinskih prihoda, kao i podsticaji ruralnom razvoju gde zaostajemo za novim merama koje primenjuje Evropska unija. Zalaže se za to da nadležni državni organi propišu merila za velike, srednje i male JLS i utvrde limite prihodne i rashodne strane prilikom planiranja budžeta, po ugledu na postojeće direktive EU. Mihailo Jokić smatra da se zloupotrebe zakona u domenu javnih nabavki moraju oštro kažnjavati, te da je potrebna vanredna kontrola i odlučniji rad tužilaštava. U oblasti naplate izvornih prihoda opština, moraju se definisati merila koja će uspostaviti korelaciju između stepena realizacije izvornih prihoda i visine dobijenih transfernih sredstava. Veroljub Arsić je podržao potrebu edukaciju u oblasti javnih nabavki, ali je takođe rekao da se moraju izricati kaznene mere za zloupotrebe, pogotovo kada se zna da je od 2012. godine propisano krivično delo: zloupotrebe u postupku javnih nabavki. Naglasio je i to da su izvorni prihodi opština javni prihodi i da se mogu koristiti samo u skladu sa zakonom, za razvojne potrebe, infrastrukturu, komunalne usluge, a ne u promoterske svrhe što je čest slučaj. Aleksandra Tomić je rekla da je Ministarstvo finansija dalo nalog da 60 opština smanji svoje budžete jer su nerealni, te da se transferi JLS već sada umanjuju ako je realizacija izvornih prihoda ispod 10 odsto.

Pododbor je jednoglasno 5 glasova za) usvojio izveštaje, s tim da zaključke utvrdi na jednoj od narednih sednica:

Izveštaji Sektora broj 2:

**I Z V E Š T A J**

Pododbora za razmatranje izveštaja o obavljenim revizijama Državne revizorske institucije predlaže Odboru za budžet, javne finansije i kontrolu trošenja javnih sredstava da prihvati sektorske izveštaje Državne revizorske institucije u 2020. godini – Sektor broj 2, sa preporukama Državne revizorske institucije.

Sastavni deo ovog izveštaja je Pregled sa nazivima sektorskih izveštaja Državne revizorske institucije u 2020. godini – Sektor broj 2.

Izveštaji Sektora broj 4

**I Z V E Š T A J**

Pododbora za razmatranje izveštaja o obavljenim revizijama Državne revizorske institucije predlaže Odboru za budžet, javne finansije i kontrolu trošenja javnih sredstava da prihvati sektorske izveštaje Državne revizorske institucije u 2020. godini – Sektor broj 4, sa preporukama Državne revizorske institucije.

Sastavni deo ovog izveštaja je Pregled sa nazivima sektorskih izveštaja Državne revizorske institucije u 2020. godini – Sektor bro j4.

**2.tačka dnevnog reda:** **Razmatranje Izveštaja Pododbora za razmatranje izveštaja o obavljenim revizijama Državne revizorske institucije o razmatranju sektorskih izveštaja za 2020. godinu- Sektor broj 2  i Sektor broj 4  Državne revizorske institucije, sa predlogom zaključka**

Nakon razmotrenih revizorskih izveštaja, Odbor je,  na predlog Pododbora,  prihvatio navedene sektorske izveštaje, kao i to da se predlozi zaključaka povodom  razmatranja tih izveštaja utvrde na nekoj od narednih sednica Odbora. Odbor je jednoglasno (13 glasova za) usvojio izveštaje, i to:

**I Z V E Š T A J**

Odbor za finansije, republički budžet i kontrolu trošenja javnih sredstava, na predlog Pododbora, razmotrio je i prihvatio sektorske izveštaje Državne revizorske institucije u 2020. godini – Sektor broj 2, sa preporukama Državne revizorske institucije.

Sastavni deo ovog izveštaja je Pregled sa nazivima sektorskih izveštaja Državne revizorske institucije u 2020. godini – Sektor broj 2.

kao i

**I Z V E Š T A J**

Odbor za finansije, republički budžet i kontrolu trošenja javnih sredstava, na predlog Pododbora, razmotrio je i prihvatio sektorske izveštaje Državne revizorske institucije izvršene u 2020. godini – Sektor broj 4, sa preporukama Državne revizorske institucije.

Sastavni deo ovog izveštaja je Pregled sa nazivima sektorskih izveštaja Državne revizorske institucije u 2020. godini – Sektor broj 4.

1. **tačka dnevnog reda: Razmatranje Izveštaja o radu Državne revizorske institucije za 2020. godinu**

Predsednik Institucije predstavio je Izveštaj o radu DRI za 2020. godinu. Kao ilustrativne podatke o radu DRI naveo je da je u prethodnoj godini izrađeno 489 revizorskih izveštaja i da je izveštajima o reviziji obuhvaćeno 270 subjekata, među kojima su ministarstva, indirektni budžetski korisnici, JLS, AP, gradske opštine, javna preduzeća, agencije i ustanove, političke partije i drugi. Dato je 39 pozitivnih mišljenja, 107 mišljenja sa rezervom i 4 negativna mišljenja. Podaci ukazuju da je u odnosu na prethodne godine povećan broj pozitivnih mišljenja, odnosno mišljenja sa rezervom. Takođe je ocenjeno da su preduzete mere na osnovu preporuka DRI za otklanjanje uočenih nedostataka na viskom nivou. Najveće nepravilnosti zabeležene su u oblasti uvođenja interne revizije i FUK jer 53% subjekata nije na odgovarajući način uspostavilo internu reviziju. Značajne nepravilnosti utvrđene su u okviru priprema i donošenja finansijskih planova; pogrešno iskazani prihodi i primanja, rashodi i izdaci, rashodi za plate i druge naknade za zaposlene, javne nabavke, preuzimanje obaveza iznad odobrenih aproprijacija, finansijskog izveštavanja i drugo. Najveće nepravilnosti u domenu javnih nabavki su u tri javna preduzeća: Putevi Srbije, EPS i Železnice Srbije.Sprovedeno je 13 revizija svrsishodnosti povodom kojih je donetro 39 zaključaka i 264 preporuke za otklanjanje nesvrsishodnosti. Ukupno je doneto 2.155 preporuka, skrenuta je pažnja na propise koji nisu doneti ili nisu usklađeni; utvrđene su preporuke za donošenje, odnosno izmene propisa; podneto je 135 prijava protiv 282 odgovorna lica. Na osnovu mera koje su preduzeli revidirani subjekti na osnovu preporuka DRI ostvarene su uštede: u 2019. godini 180 miliona dinara, a u 2020. godini. 625 miliona dinara.

Izneo je podatak da je javni dug u 2018. godini iznosio 54,5 odsto BDP, u 2019. godini. 52,93 odsto BDP i u 2020. godini 58,2 BDP.

U diskusiji su učestvovali članovi i zamenici članova Odbora. Veroljub Arsić je postavio pitanje svrsishodnosti mišljenja eksterne revizije koju svaki finansijski izveštaj i završni račun mora da ima; smatra da su mišljenja eksternih revizora naručena i plaćena, a dokaz je veliki broj nepravilnosti koje eksterna revizija nije konstatovala. Duško Pejović smatra da je najveći problem netačno izveštavanje u samom postupku pripreme finansijskih izveštaja, evidentiranja i knjiženja. Bratimir Vasiljević je takođe konstatovao da izveštaje sastavljaju lica koja imaju licencu i dugogodišnje iskustvo, a prave evidentne greške u kontiranju.

Povodom godišnjeg izveštaja o radu DRI za 2020. godinu, Odbor je jednoglasno (11 glasova za) utvrdio izveštaj kojim je predložio Narodnoj skupštini da prihvati navedeni izveštaj s predlogom zaključka koji glasi:

**ZAKLjUČAK**

povodom razmatranja Izveštaja o radu

Državne revizorske institucije za 2020. godinu

1. Narodna skupština ocenjuje da je Državna revizorska institucija u svom Izveštaju o radu za 2020. godinu celovito predstavila aktivnosti Državne revizorske institucije u izvršavanju ustavnih i zakonskih nadležnosti koje ima u reviziji javnih sredstava u Republici Srbiji.

2. Polazeći od preporuka Državne revizorske institucije sadržanih u Izveštaju o radu Državne revizorske institucije za 2020. godinu, Narodna skupština preporučuje Vladi da preduzme mere iz svoje nadležnosti kojima će se obezbediti sprovođenje preporuka Državne revizorske institucije, pre svega tako što će predložiti Narodnoj skupštini donošenje odgovarajućih zakona, kao i izmenama i dopunama podzakonskih propisa koje donosi Vlada i propisa iz nadležnosti ministarstava na koje je u Izveštaju posebno ukazano.

 3. Polazeći od nalaza Državne revizorske institucije da kod velikog broja revidiranih korisnika javnih sredstava nije uspostavljen sistem interne kontrole koji svojim funkcionisanjem obezbeđuje poslovanje u skladu sa propisima, internim aktima i ugovorima, kao i postizanje drugih ciljeva u skladu sa propisima, Narodna skupština konstatuje da je neophodno da Vlada, u skladu sa odgovornošću za izvršavanje zakona, obezbedi dosledno sprovođenje Zakona o budžetskom sistemu u delu koji se odnosi na obavezu uspostavljanja adekvatnog sistema finansijskog upravljanja i kontrole i uvođenja interne revizije kod korisnika javnih sredstava.

4. Ovaj zaključak objaviti u „Službenom glasniku Republike Srbije“.

Sednica je završena u 14,10 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić